РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/34-25

28. фебруар 2025. године

Б е о г р а д

ЗАПИСНИК

23. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ФЕБРУАРА 2025. ГОДИНЕ

Седница је почела у 12,00 часова.

Седницом је председавао Арсић Верољуб, председник Одбора.

Седници су присуствовали чланови Одбора: Алексић Загорка, Белоица Мартаћ Ана, Давидовац Тијана, Крстић Ненад, Милијић Светлана и Михајловски Ило.

Седници су присуствовали и заменици чланова Одбора: Пауновић Снежана (заменик Бајатовић Душана) и Палуровић Јасмина (заменик Бајић Живана).

Седници нису присуствовали чланoви Одбора: Алексић Мирослав, Јелић Владимир, Митровић Ненад, Митровић Пеђа, Никезић Душан, Павловић Бранко, Радосављевић Никола, Ујхељи Акош, нити њихови заменици.

На предлог председника, Одбор је једногласно (9 гласова за) утврдио следећи

Д н е в н и р е д:

1.Покретање поступка за избор председника Савета Државне ревизорске институције;

2. Доношење одлуке о покретању поступка за утврђивање предлога за избор једног члана Републичке комисије за заштиту права у поступцима јавних набавки;

3. Доношење одлуке о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи.

\* \* \*

Пре преласка на рад по утврђеном дневном реду, Одбор је, једногласно (9 гласова за), усвојио Записник са 21. седнице Одбора, без примедби.

\* \* \*

**ПРВА ТАЧКА ДНЕВНОГ РЕДА:** Покретање поступка за избор председника Савета Државне ревизорске институције

Председник Одбора подсетио је чланове Одбора на законске одредбе којима је уређен поступак избора председника, подпредседника и чланова Савета Државне ревизорске институције. У наставку, подсетио је чланове Одбора да је на Првој седници Првог редовног заседања Народне скупштине у 2023. години, одржаној 20. априла 2023. године, Душко Пејовић изабран, по други пут, за председника Савета Државне ревизорске институције, на период од пет година, да му је дана 10. фебруара 2025. године истекао мандат пре истека времена на које је изабран због испуњења услова за пензију, сагласно члану 21. Закона о Државној ревизорској институцији, као и да Одбор треба да покрене поступак за избор новог председника Савета Државне ревизорске институције.

Председник Одбора предложио је да Одбор, у складу са досадашњом праксом, упути допис председницима посланичких група у Народној скупштини са позивом да доставе своје предлоге кандидата за председника Савета, у року од 15 дана, са биографијом кандидата, потребном документацијом и изјавом о прихватању кандидатуре.

Дискусије по овој тачки дневног реда није било.

На предлог председника, Одбор је једногласно (9 гласова за), прихватио предлог да се упути допис председницима посланичких група у Народној скупштини са позивом да доставе своје предлоге кандидата за председника Савета Државне ревизорске институције.

**ДРУГА ТАЧКА ДНЕВНОГ РЕДА:** Доношење одлуке о покретању поступка за утврђивање предлога за избор једног члана Републичке комисије за заштиту права у поступцима јавних набавки

Председник Одбора указао је присутним члановима на члан 189. ст. 2. до 4. Закона о јавним набавкама којим је прописано да Народна скупштина бира и разрешава председника и чланове Републичке комисије за заштиту права у поступцима јавних набавки, на предлог одбора Народне скупштине надлежног за финансије, након спроведеног јавног конкурса. Такође, навео је да се председник и чланови Републичке комисије бирају на период од пет година, и да надлежни одбор покреће поступак за утврђивање предлога за избор председника и чланове Републичке комисије најкасније шест месеци пре истека њиховог мандата, а поступак избора се окончава најкасније месец дана пре истека мандата.

У наставку подсетио је да је Народна скупштина на седници 13. ванредног заседања у Једанаестом сазиву, одржаној 10. јула 2019. године, донела Одлуку којом је изабрала Мерсиху Марковић за члана Републичке комисије, те да јој је у међувремену истекао мандат, као и да је потребно да Одбор донесе Одлуку о покретању поступка за утврђивање предлога за избор једног члана Републичке комисије објављивањем јавног конкурса.

Дискусије по овој тачки дневног реда није било.

На предлог председника, Одбор је једногласно (9 гласова за), донео Одлуку о покретању поступка за утврђивање предлога кандидата за избор једног члана Републичке комисије за заштиту права у поступцима јавних набавки.

**ТРЕЋА ТАЧКА ДНЕВНОГ РЕДА:** Доношење одлуке о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи.

Председник Одбора подсетио је чланове Одбора на члан 27. став 8. Закона о Народној скупштини и члан 44. став 6. Пословника Народне скупштине којима је прописано да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, као и на члан 55. Пословника којим је прописан делокруг рада Одбора за финансије, републички буџет и контролу трошења јавних средстава. У наставку, обавестио је чланове Одбора да је јавни конкурс за избор председника Комисије за контролу државне помоћи објављен у „Службеном гласнику РС“, број 8/25, дневном листу „Политика“, као и на веб-презентацијама Народне скупштине и Комисије за контролу државне помоћи, 24. јануара 2025. године, са роком од 30 дана за подношење пријава и предложио да Одбор, следећи праксу коју је овај одбор установио приликом првог избора Савета Комисије, на овој седници донесе одлуку о образовању радне групе у чијем саставу би били чланови Одбора за финансије, републички буџет и контролу трошења јавних средстава, са задатком да се утврди испуњеност услова у поступку предлагања кандидата за избор председника Комисије за контролу државне помоћи, којој ће административно-стручну и техничку помоћ пружати запослени у служби Одбора. За чланове ове радне групе предложио је следеће чланове Одбора: Јасмину Палуровић, за председника, Светлану Милијић, Ненада Крстића, Пеђу Митровића и Ненада Митровића, за чланове.

Дискусије по овој тачки дневног реда није било.

На предлог председника, Одбор је једногласно (9 гласова за), донео Одлуку о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи, у следећем саставу: Јасмина Палуровић, председник, Светлана Милијић, Ненад Крстић, Пеђа Митровић и Ненад Митровић, чланови.

Седница је завршена у 12,10 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић